**Aiškinamasis raštas**

**PRIE SAVIVALDYBĖS TARYBOS SPRENDIMO „klaipėdos miesto Savivaldybės turto investavimo ir VŠĮ klaipėdos UNIVERSITETINĖS LIGONINĖS dalininko kapitalo didinimo” projekto**

**Sprendimo projekto esmė, tikslai ir uždaviniai** – perduoti Savivaldybei nuosavybės teise priklausantį finansinį turtą – 550 000,00 Eur, didinant VšĮ Klaipėdos universitetinės ligoninės dalininko kapitalą.

**Projekto rengimo priežastys ir kuo remiantis parengtas sprendimo projektas.** Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalis numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė yra viešosios įstaigos Klaipėdos universitetinės ligoninės steigėja ir vienintelė jos dalininkė, todėl Savivaldybė gali investuoti turtą, didindama viešosios įstaigos dalininko kapitalą.

Vadovaudamasi Lietuvos Respublikos Vyriausybės 2007 m. liepos 4 d. nutarimu Nr. 758 patvirtinto sprendimo investuoti valstybės ir savivaldybių turtą priėmimo tvarkos aprašo 9 punktu siūloma Klaipėdos miesto savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 550 000,00 Eur, didinant VšĮ Klaipėdos universitetinės ligoninės dalininko kapitalą.

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje nurodytus investavimo kriterijus:

1.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

2.iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

3. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

Viena iš savivaldybės savarankiškųjų funkcijų yra asmens ir visuomenės sveikatos priežiūra (sveikatos priežiūros įstaigų išlaikymas), visuomenės sveikatos stiprinimas. VšĮ Klaipėdos universitetinė ligoninė vykdo nurodytas savivaldybės funkcijas, teikia asmens ir visuomenės sveikatos paslaugas.

Savivaldybės turto investicija yra skirta savivaldybės viešajai įstaigai įsigyti 275 (vienos lovos kaina apie 2 000 Eur) funkcines lovas, kurios bus naudojamos įvairiuose ligoninės skyriuose ir leis užtikrinti tinkamą asmens sveikatos priežiūros paslaugų teikimą. Šiuo metu naudojamos lovos yra nusidėvėjusios, techniškai ir fiziškai pasenusios bei nebetinkamos naudojimui pagal tiesioginę paskirtį. Savivaldybės turto investicija leis užtikrinti tinkamą įstaigos veiklą, gerinti viešosios įstaigos teikiamų paslaugų kokybę. Savivaldybės viešoji įstaiga nuosavų lėšų nurodytų lovų įsigijimui neturi.

Klaipėdos miesto savivaldybei pačiai vykdyti nurodytų lovų pirkimo procedūras ir jas įsigijus perduoti pagal panaudos sutartį VšĮ Klaipėdos universitetinei ligoninei nėra tikslinga. Taip būtų apsunkinama savivaldybės turto apskaita, sukuriamos papildomos procedūros vykdant turto perdavimą, jo inventorizavimą. Viešajai įstaigai įsigyti lovas iš kitų finansavimo šaltinių nėra galimybės.

**Kokių rezultatų laukiama.** Bus investuotas Savivaldybės finansinis turtas ir padidintas VšĮ Klaipėdos universitetinės ligoninės dalininko kapitalas.

**Sprendimo projekto rengimo metu gauti specialistų vertinimai.** Negauta.

**Išlaidų sąmatos, skaičiavimai, reikalingi pagrindimai ir paaiškinimai.** Nėra.

**Lėšų poreikis sprendimo įgyvendinimui.** 550 000,00 Eur. Lėšos skiriamos iš Klaipėdos miesto savivaldybės biudžeto.

**Galimos teigiamos ar neigiamos sprendimo priėmimo pasekmės.** Investavus turtą bus užtikrinta tinkama VšĮ Klaipėdos universitetinės ligoninės veikla bei veiksmingas ir kokybiškas savivaldybės funkcijų atlikimas, t. y. investicija leis gerinti asmens ir visuomenės sveikatos priežiūros paslaugos kokybę. Neigiamų pasekmių nenumatoma.

Turto skyriaus vedėjas Edvardas Simokaitis